Kiefer Sutherland kry lelik seer op toer van Europa | Netwerk24
Deur Meghan Lawrence 19 Augustus 2019 07:28
Sutherland, wat countrymusiek maak en sy baie suksesvolle eerste album, Open Road, verlede jaar nou opgevolg het met 'n tweede uitreiking, Reckless & Me, is tans op 'n konserttoer deur Europa.
Kiefer Sutherland Foto: Getty Images
Sutherland sê in 'n verklaring hy het sy rib ernstig beseer wat dit moeilik maak om asem te haal.
"Ek het op die trappe van my bus gegly, terwyl ek na Denemarke gereis het en my rib ernstig beseer. Dit bemoeilik my asemhaling en maak dit byna onmoontlik om te sing," sê Sutherland.
Hy is jammer dat hy nie sy laaste drie vertonings sal kan lewer nie, maar sê hy wil die vertonings in September of Oktober lewer wanneer hy terugkom.
"Ek is so jammer vir enige ongerief wat ek aan aanhangers veroorsaak het wat reeds kaartjies gekoop het. Ek sal my bes doen om julle daarvoor te vergoed," sê Sutherland.
Sutherland het daarna ook die draak met homself op Twitter gesteek toe hy 'n kat wat van die trappe af rol, op sy Twitter-profiel gedeel het.
Hy belowe met dié video dat hy volgende keer versigtiger sal wees wanneer hy by die trappe afloop.
Sutherland was onlangs in die derde seisoen van Designated Survivor te sien, waar hy die rol van pres. Tom Kirkman van Amerika vertolk, berig CNN.